Document ID: 32015R0477

Reference:
27.3.2015
MT
Il-Ġurnal Uffiċjali tal-Unjoni Ewropea
L 83/11
REGOLAMENT (UE) 2015/477 TAL-PARLAMENT EWROPEW U TAL-KUNSILL
tal-11 ta' Marzu 2015
dwar il-miżuri li l-Unjoni tista' tieħu relattivament għall-effett ikkombinat ta' miżuri kontra d-dumping jew kontra s-sussidji ma' miżuri ta' salvagwardja
(kodifikazzjoni)
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 207(2) tiegħu,
Wara li kkunsidraw il-proposta tal-Kummissjoni Ewropea,
Wara li l-abbozz tal-att leġiżlattiv intbagħat lill-parlamenti nazzjonali,
Wara li kkonsultaw lill-Kumitat Ekonomiku u Soċjali Ewropew,
Filwaqt li jaġixxu skont il-proċedura leġiżlattiva ordinarja (1),
Billi:
(1)
Ir-Regolament tal-Kunsill (KE) Nru 452/2003 (2) ġie emendat b'mod sostanzjali (3). Għal iktar ċarezza u razzjonalità, dak ir-Regolament għandu jiġi kodifikat.
(2)
Permezz tar-Regolament tal-Kunsill (KE) Nru 1225/2009 (4) ġew stabbiliti regoli komuni għal protezzjoni kontra importazzjonijiet iddampjati minn pajjiżi li mhumiex membri tal-Unjoni.
(3)
Permezz tar-Regolament tal-Kunsill (KE) Nru 597/2009 (5) ġew stabbiliti regoli komuni għal protezzjoni kontra importazzjonijiet sussidjati minn pajjiżi li mhumiex membri tal-Unjoni.
(4)
Permezz tar-Regolament tal-Kunsill (KE) Nru 260/2009 (6) u r-Regolament tal-Kunsill (KE) Nru 625/2009 (7) ġew stabbiliti regoli komuni għall-adozzjoni ta' miżuri ta' salvagwardja kontra importazzjonijiet minn ċerti pajjiżi li mhumiex membri tal-Unjoni. Il-miżuri ta' salvagwardja jistgħu jkunu f'forma ta' miżuri tariffarji applikabbli jew għall-importazzjonijiet kollha jew għal dawk l-importazzjonijiet li jaqbżu kwantità pre-determinata. Tali miżuri ta' salvagwardja jimplikaw li l-merkanzija tkun eliġibbli sabiex tidħol fis-suq tal-Unjoni meta jitħallsu d-dazji rilevanti.
(5)
L-importazzjoni ta' ċerta merkanzija tista' tkun soġġetta għal miżuri kemm kontra d-dumping kif ukoll kontra s-sussidji, fuq naħa waħda, u miżuri tariffarji ta' salvagwardja, fuq in-naħa l-oħra. L-għanijiet tal-ewwel huma ta' rimedju għal distorsjonijiet fis-suq maħluqin minn prattiki kummerċjali żleali, u l-għanijiet tat-tieni huma ta' solliev kontra importazzjonijiet miżjudin ferm.
(6)
Madankollu, il-kombinazzjoni ta' miżuri kontra d-dumping jew kontra s-sussidji ma' miżuri tariffarji ta' salvagwardja fuq l-istess prodott jista' jkollhom effett akbar minn dak maħsub jew mixtieq f'termini tal-politika u għanijiet ta' protezzjoni tal-kummerċ tal-Unjoni. B'mod partikolari, tali kombinazzjoni ta' miżuri tista' tkun ta' piż eċċessivament kbir fuq ċerti produtturi esportaturi li jfittxu li jesportaw lejn l-Unjoni, li jista' jkollu l-effett li jċaħħadilhom l-aċċess għas-suq tal-Unjoni.
(7)
Konsegwentement, il-produtturi esportaturi li jfittxu li jesportaw lejn l- Unjoni m'għandhomx ikunu soġġetti għal piżijiet eċċessivament kbar u għandhom ikomplu jkollhom aċċess għas-suq tal-Unjoni.
(8)
Huwa għalhekk kunsiljabbli li jiġi żgurat li l-għanijiet tal-miżuri tariffarji ta' salvagwardja u ta' dawk kontra d-dumping u/jew kontra s-sussidji jistgħu jinkisbu mingħajr ma jiċċaħħad l-aċċess għas-suq tal-Unjoni lil dawk il-produtturi esportaturi. Għalhekk, għandhom jiġu stabbiliti dispożizzjonijiet speċifiċi sabiex jagħtu s-setgħa lill-Kummissjoni, fejn tikkunsidra xieraq, li tieħu azzjoni bl-għan li tiżgura li l-kombinazzjoni ta' miżuri kontra d-dumping jew kontra s-sussidji ma' miżuri tariffarji ta' salvagwardja fuq l-istess prodott ma jkollhiex tali effett.
(9)
Għalkemm id-dazju ta' salvagwardja u l-miżuri kontra d-dumping jew kontra s-sussidji jistgħu jkunu simultanjament applikabbli fir-rigward tal-istess prodott, mhuwiex dejjem possibli li jkun determinat minn qabel f'liema punt preċiż fiż-żmien dan jista' jseħħ. Għalhekk, il-Kummissjoni għandha tkun f'pożizzjoni li tipprovdi għal tali sitwazzjoni b'mod li jiżgura prevedibbiltà suffiċjenti u ċertezza legali għall-operaturi kollha kkonċernati.
(10)
Il-Kummissjoni tista' tikkunsidra xieraq li temenda, tissospendi jew tħassar miżuri kontra d-dumping u/jew kontra s-sussidji jew li tipprovdi għal eżenzjonijiet b'mod sħiħ jew parzjali minn kwalunkwe dazju anti-dumping jew kompensatorju li jkun pagabbli b'mod ieħor, jew li tadotta kwalunkwe miżura speċjali oħra. Kwalunkwe sospensjoni jew emendament ta', jew eżenzjoni minn, miżuri kontra d-dumping jew kontra s-sussidji għandhom jingħataw biss għal perjodu limitat ta' żmien.
(11)
Kwalunkwe miżura meħuda taħt dan ir-Regolament għandha tkun applikabbli mid-data tad-dħul fis-seħħ tagħha, sakemm ma jkunx speċifikat mod ieħor, u għalhekk m'għandhiex tipprovdi bażi sabiex issir rifużjoni ta' dazji miġbura qabel dik id-data.
(12)
Sabiex ikunu żgurati kondizzjonijiet uniformi għall-implimentazzjoni ta' dan ir-Regolament, huwa meħtieġ li l-Kummissjoni jingħatawlha setgħat ta' implimentazzjoni. Dawk is-setgħat għandhom jiġu eżerċitati f'konformità mar-Regolament (UE) Nru 182/2011 tal-Parlament Ewropew u tal-Kunsill (8),
ADOTTAW DAN IR-REGOLAMENT:
Artikolu 1
1.   Fejn il-Kummissjoni tqis li kombinazzjoni ta' miżuri anti-dumping jew kontra s-sussidji flimkien ma' miżuri tariffarji ta' salvagwardja fuq l-istess importazzjonijiet tista' twassal għal effetti akbar milli mixtieq f'termini tal-politika ta' difiża tal-kummerċ tal-Unjoni, din tista' tadotta dawk il-miżuri, minn dawn li ġejjin, li jidhrulha xierqa f'konformità mal-proċedura ta' eżami msemmija fl-Artikolu 3(2):
(a)
miżuri sabiex temenda, tissospendi, jew tħassar miżuri eżistenti kontra d-dumping u/jew kontra s-sussidji;
(b)
miżuri biex teżenta importazzjonijiet sħaħ jew f'partijiet minn dazji anti-dumping jew kompensatorji li b'mod ieħor ikunu pagabbli;
(c)
kwalunkwe miżura speċjali oħra kkunsidrata xierqa fiċ-ċirkostanzi.
2.   Kull emenda, sospensjoni jew eżenzjoni skont il-paragrafu 1 għandha tkun limitata fiż-żmien u għandha tapplika biss meta l-miżuri relevanti ta' salvagwardja jkunu fis-seħħ.
Artikolu 2
Kwalunkwe miżura adottata skont dan ir-Regolament għandha tapplika mid-data tad-dħul fis-seħħ tiegħu. M'għandhiex isservi bħala bażi għal rifużjoni ta' dazji miġbura qabel dik id-data, sakemm ma jkunx stipulat mod ieħor f'dik il-miżura.
Artikolu 3
1.   Il-Kummissjoni għandha tkun assistita mill-Kumitat stabbilit mill-Artikolu 15(1) tar-Regolament (KE) Nru 1225/2009. Dak il-Kumitat għandu jkun kumitat fis-sens tar-Regolament (UE) Nru 182/2011.
2.   Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
Artikolu 4
Ir-Regolament (KE) Nru 452/2003 huwa mħassar.
Ir-referenzi għar-Regolament imħassar għandhom jinftiehmu bħala referenzi għal dan ir-Regolament u għandhom jinqraw skont it-tabella ta' korrelazzjoni fl-Anness II.
Artikolu 5
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, il-11 ta' Marzu 2015.
Għall-Parlament Ewropew
Il-President
M. SCHULZ
Għall-Kunsill
Il-President
Z. KALNIŅA-LUKAŠEVICA
(1)  Pożizzjoni tal-Parlament Ewropew tal-11 ta' Frar 2015 (għadha mhijiex ippubblikata f'Il-Ġurnal Uffiċjali) u Deċiżjoni tal-Kunsill tat-2 ta' Marzu 2015.
(2)  Regolament tal-Kunsill (KE) Nru 452/2003 tas-6 ta' Marzu 2003 dwar il-miżuri li l-Komunità tista' tadotta relatati mal-effett ikkombinat ta' miżuri kontra r-rimi u kontra s-sussidju b'miżuri ta' salvagwardjar (ĠU L 69, 13.3.2003, p. 8).
(3)  Ara l-Anness I.
(4)  Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (ĠU L 343, 22.12.2009, p. 51).
(5)  Regolament tal-Kunsill (KE) Nru 597/2009 tal-11 ta' Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (ĠU L 188, 18.7.2009, p. 93).
(6)  Regolament tal-Kunsill (KE) Nru 260/2009 tas-26 ta' Frar 2009 dwar ir-regoli komuni għall-importazzjonijiet (ĠU L 84, 31.3.2009, p. 1).
(7)  Regolament tal-Kunsill (KE) Nru 625/2009 tas-7 ta' Lulju 2009 dwar regoli komuni għall-importazzjonijiet minn ċerti pajjiżi terzi (ĠU L 185, 17.7.2009, p. 1).
(8)  Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (ĠU L 55, 28.2.2011, p. 13).
ANNESS I
Regolament imħassar flimkien mal-emenda tiegħu
Regolament tal-Kunsill (KE) Nru 452/2003
(ĠU L 69, 13.3.2003, p. 8)
Regolament (UE) Nru 37/2014 tal-Parlament Ewropew u tal-Kunsill
(ĠU L 18, 21.1.2014, p. 1)
Il-punt 10 tal-Anness biss
ANNESS II
Tabella ta' Korelazzjoni
Regolament (KE) Nru 452/2003
Dan ir-Regolament
Artikolu 1
Artikolu 1
Artikolu 2
Artikolu 2
Artikolu 2a
Artikolu 3
—
Artikolu 4
Artikolu 3
Artikolu 5
—
Anness I
—
Anness II

Summary:
Il-kombinazzjoni ta' diversi tipi ta' miżuri għad-difiża tal-kummerċ
Il-kombinazzjoni ta' diversi tipi ta' miżuri għad-difiża tal-kummerċ
SOMMARJU TAD-DOKUMENT:
Miżuri ta' salvagwardja tal-UE ġusti meta kkombinati ma' miżuri kontra dumping jew kontra s-sussidjji — Regolament (UE) 2015/477
X’INHU L-GĦAN TAR-REGOLAMENT?
              
Jippermetti lill-Kummissjoni Ewropea tadotta miżuri ta' salvagwardja* sabiex tipproteġi lill-industrija tal-Unjoni Ewropea (UE) minn kompetizzjoni mhux ġusta kkawżata minn żieda f'daqqa mhux imbassra fl-importazzjonijiet.
PUNTI EWLENIN
Miżuri ta' salvagwardji għandhom l-għan li jagħtu lill-industrija tal-UE spazju ta' manuvrar temporanju sabiex tkun tista' tagħmel l-aġġustamenti meħtieġa.
B'differenza minn miżuri kontra d-dumping* u minn miżuri kontra s-sussidji*, miżuri ta' salvagwardja ma jiffokawx fuq jekk in-negozju huwiex “ġust” jew le, għalhekk il-kundizzjonijiet għall-impożizzjoni tagħhom huma aktar stretti.
L-UE għandha turi li ż-żieda fl-importazzjonijiet hija:
qawwija,
minħabba żviluppi mhux mistennija,
tikkawża (jew thedded bi) ħsara serja għall-industrija tal-UE,
u li s-salvagwardji huma fl-interessi tal-UE.
Is-salvagwardji japplikaw għall-importazzjonijiet kollha tal-prodott relevanti mill-pajjiżi kollha.
Il-Kummissjoni tista' tadotta l-miżuri ta' salvagwardja li ġejjin:
miżuri sabiex jiġu emendati, sospiżi jew revokati miżuri eżistenti kontra d-dumping u/jew kontra s-sussidji;
miżuri biex importazzjonijiet jiġu eżentati fit-totalità tagħhom jew uħud minnhom minn dazji kontra d-dumping jew kumpensatorji* li inkella kienu jkunu pagabbli;
kwalunkwe miżura speċjali oħra bħal kwoti fuq l-importazzjonijiet jew it-tariffi, meqjusa xierqa fiċ-ċirkostanzi.
Kwalunkwe emenda, sospensjoni jew eżenzjoni għandha tkun limitata fiż-żmien u tapplika biss meta l-miżuri ta' salvagwardja relevanti jkunu fis-seħħ.
META JAPPLIKA R-REGOLAMENT?
              
Ir-Regolament (UE) 2015/477 huwa l-verżjoni kodifikata ta' att oriġinali (ir-Regolament (KE) Nru 452/2003), u l-emendi sussegwenti tiegħu. Dan ilu japplika mis-16 ta' April 2015.
* TERMINI EWLENIN
              
Miżuri kontra d-dumping: miżuri eż. dazji speċifiċi, applikati għal importazzjonijiet għal ġewwa l-UE ta' “prodotti dumped” jiġifieri prodotti esportati lejn l-UE bi prezz iktar baxx minn dak domestiku, u dan jikkawża ħsara lill-industrija tal-UE.
Miżuri kontra s-sussidji: miżuri eż. dazji kumpensatorji, imposti mill-UE fuq importazzjonijiet li huma ssussidjati u li b'hekk jagħmlu ħsara lill-industrija tal-UE li tipproduċi l-prodott simili.
Miżuri ta' salvagwardja: miżuri introdotti meta l-Kummissjoni tikkonkludi li l-importazzjoniijet ta' ċertu prodott ikunu żdiedu sal-punt li huma jikkawżaw (jew jheddu) li jikkawżaw ħsara serja lill-prodotturi tal-UE. Huma miżuri temporanji (eż. kwoti fuq l-importazzjonijiet jew tariffi) applikati għal importazzjonijiet sabiex joffru lill-produtturi tal-UE ż-żmien li jagħmlu kwalunkwe aġġustament strutturali neċessarju.
Dazji kumpensatorji: jiġu intaxxati fuq oġġetti li jkunu rċevew sussidji tal-gvern fil-pajjiż ta' oriġini jew esportatur, b'hekk l-oġġetti jkunu jistgħu jiġu importati fl-UE bi prezzijiet ferm inqas mill-valur kummerċjali normali tagħhom.
DOKUMENT EWLIENI
            
Regolament (UE) 2015/477 tal-Parlament Ewropew u tal-Kunsill tal-11 ta' Marzu 2015 dwar il-miżuri li l-Unjoni tista' tieħu relattivament għall-effett ikkombinat ta' miżuri kontra d-dumping jew kontra s-sussidji ma' miżuri ta' salvagwardja (kodfikazzjoni) (ĠU L 83, 27.3.2015, p. 11-15)
l-aħħar aġġornament 01.03.2017